(8)I forbindelse med ændringen af konventionen har Libanon anmodet Unionen om mere fleksible oprindelsesregler for visse tekstilprodukter med henblik på at give beklædningsgenstande fremstillet af importerede materialer oprindelsesstatus i henhold til aftalen. I lyset af den syriske flygtningekrises alvorlige konsekvenser for Libanon og i betragtning af den begrænsede udvikling af den libanesiske tekstilbranche finder Rådet på Unionens vegne det berettiget at indgå aftale om mere lempelige oprindelsesregler for visse tekstilprodukter inden for begrænsede årlige kontingenter —

(6)I henhold til konventionens artikel 6 skal hver kontraherende part træffe hensigtsmæssige foranstaltninger for at sikre, at konventionen anvendes effektivt. I den forbindelse bør Associeringsrådet vedtage en afgørelse om indførelse af en henvisning til konventionen i protokol 4 til aftalen.

(5)Den regionale konvention om pan-Euro-Middelhavsregler for præferenceoprindelse ("konventionen") blev indgået af Unionen ved Rådets afgørelse 2013/93/EU og trådte for Unionens vedkommende i kraft den 1. maj 2012. Den fastsætter bestemmelser om oprindelsen for de varer, der handles med inden for rammerne af de relevante aftaler, som er indgået mellem de kontraherende parter, og som anvendes, uden at dette berører principperne i disse relevante aftaler.

(2)Aftalen indeholder en protokol 4 om definition af begrebet "produkter med oprindelsesstatus" og om ordninger for administrativt samarbejde. I henhold til nævnte protokols artikel 38 kan Associeringsrådet, som er oprettet efter artikel 74, stk. 1, i aftalen, træffe afgørelse om at ændre bestemmelserne i protokollen.

om den holdning, der skal indtages på Den Europæiske Unions vegne i Associeringsrådet, der er oprettet ved Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side, for så vidt angår ændring af aftalens protokol 4 om definition af begrebet "produkter med oprindelsesstatus" og om ordninger for administrativt samarbejde

Undtagelsesordningen for visse kontingenter i tekstilbranchen kan påvirke toldindtægterne, som udgør EU's egne indtægter. Den sandsynlige indvirkning er imidlertid yderst begrænset på grund af den relativt lave værdi af Libanons eksport til EU inden for de berørte brancher og det forhold, at undtagelsesordningen højst sandsynligt vil gælde for ny eksport og ikke for eksisterende toldpligtig eksport, som ikke vil være toldpligtig i henhold til undtagelsen. Anvendelsen af alternative oprindelsesregler kan også have en virkning, skønt denne ikke kan bestemmes.

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages der afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".

De foreslåede bilaterale kontingenter for visse beklædningsgenstande og -tilbehør vil give mulighed for at importere produkter med oprindelsesstatus baseret på de lempede regler til en værdi af omkring 17 mio. EUR (overslag baseret på den gennemsnitlige enhedspris for tidligere import fra Libanon). Virkningerne på det europæiske marked af en så begrænset import under kontingentordningen forventes at være ubetydelige.

Hvad angår tekstiler og beklædningsgenstande er der indført nye muligheder vedrørende passiv forædling og tolerancer. Samtidig er der indført nye behandlinger, som giver disse produkter oprindelsesstatus, navnlig for stof, som vil blive lettere tilgængeligt. Endelig vil der også gælde fuld bilateral kumulation for disse produkter. En sådan kumulation vil give mulighed for at tage hensyn til behandlingen af tekstilmaterialer (f.eks. vævning, spinding, etc.) i forbindelse med fremstillingen i kumulationsområdet.

Alle disse ændringer medfører ajourførte og mere moderne listeregler, som generelt vil gøre det lettere at opfylde kriterierne for at opnå oprindelsesstatus for et produkt. Den tidligere nævnte mulighed for at anvende et gennemsnitligt grundlag over en bestemt tidsperiode til at beregne prisen ab fabrik og værdien af produkter uden oprindelsesstatus vil desuden også lette arbejdet for eksportørerne.

— Der indføres en alternativ regel i reglerne for de pågældende kapitler, som giver eksportøren et større valg mht. opfyldelse af kriterierne for oprindelsesstatus (kapitel 27, 40, 42, 44, 70 og 83, 84 og 85).

— En lang række specifikke regler, som fraviger reglerne for det pågældende kapitel, er blevet slettet (HS-kapitel 28, 35, 37, 38 og 83). Denne mere horisontale tilgang letter arbejdet for de økonomiske operatører og toldmyndighederne.

— For en række produkter indeholder de nuværende regler for de pågældende kapitler en dobbelt kumulativ betingelse. Dette ændres til én enkelt betingelse (HS-kapitel 74, 75, 76, 78 og 79).

For andre landbrugsprodukter (bl.a. vegetabilske olier, nødder, tobak) gælder mere fleksible regler, der er tilpasset den økonomiske virkelighed, navnlig HS-kapitel 14, 15, 20 (inklusive pos. 2008), 23, 24. De alternative regler skaber balance mellem regional og global forsyning, f.eks. for kapitel 9 og 12. Reglerne er også blevet forenklet (færre undtagelser) for kapitel 4, 5, 6, 8, 11, ex 13.

Med de alternative regler er de vægtbaserede grænseværdier blevet hævet (fra 20 % til 40 %), mens der for nogle toldpositioner er mulighed for at vælge mellem værdi eller vægt. Følgende HS-kapitler og -positioner berøres af ændringerne: ex-1302, 1704 (valg mellem vægt eller værdi), 18 (1806: valg mellem vægt eller værdi), 1901.

Grænseværdierne for materialer uden oprindelsesstatus var kun udtrykt i værdi. De nye grænseværdier er udtrykt i vægt for at undgå udsving i priser og valutakurser (f.eks. ex-kapitel 19, 20 eller pos. 2105, 2106), samtidig med at nogle af grænseværdierne for sukker er slettet (f.eks. kapitel 8 eller pos. 2202).

Det foreslås at forlænge gyldighedsperioden for oprindelsesbeviser fra 4 til 10 måneder. Dette bør igen medføre lempelser for bevægelsen af produkter med oprindelsesstatus mellem parterne.

For at gøre det muligt at skelne mellem produkter med oprindelsesstatus i henhold til de alternative regler og produkter med oprindelsesstatus i henhold til konventionen vil oprindelsescertifikater eller fakturaerklæringer, som bygger på de alternative regler, skulle indeholde en angivelse af, hvilke regler der er anvendt.

De ændrede regler indeholder desuden en mulighed for at aftale at anvende oprindelsesbeviser, der udstedes/indgives elektronisk.

De ændrede regler (artikel 17) indfører også en mulighed for at aftale at anvende et system med registrerede eksportører (REX-system). Disse eksportører, som er registreret i en fælles database, vil være ansvarlige for selv at udarbejde udtalelser om oprindelse uden at skulle gennemgå proceduren for godkendt eksportør. Udtalelsen om oprindelse vil have samme juridiske værdi som en oprindelseserklæring eller et varecertifikat EUR.1.

De nye regler indfører ét enkelt bevis for oprindelse (EUR.1 eller en oprindelseserklæring) i stedet for den dobbelte tilgang med EUR.1 og EUR-MED, hvilket indebærer en betydelig forenkling af ordningen. Det bør øge de økonomiske operatørers overholdelse af reglerne ved at forhindre fejl som følge af komplekse regler og lette toldmyndighedernes forvaltning. Samtidig bør det ikke påvirke kapaciteten til at kontrollere oprindelsesbeviser, som forbliver uændret.

Ifølge de nuværende regler (artikel 15) gælder det generelle princip om forbud mod godtgørelse for materialer, der anvendes til fremstilling af ethvert produkt. Med de foreslåede regler (artikel 16) fjernes forbuddet for alle produkter, bortset fra materialer, der anvendes til fremstilling af produkter henhørende under HS-kapitel 50-63. Reglerne indeholder imidlertid visse undtagelser til forbuddet mod toldgodtgørelse for disse produkter.

Den foreslåede regel om uændret tilstand (artikel 14) medfører lempelser for bevægelsen af produkter med oprindelsesstatus mellem de kontraherende parter. Den bør forhindre situationer, hvor produkter, for hvilke der ikke hersker nogen tvivl med hensyn til deres oprindelsesstatus, ikke omfattes af præferencetold ved import, fordi de formelle krav i bestemmelserne om direkte transport ikke er opfyldt.

Ifølge de nuværende regler (artikel 12) kan en vis bearbejdning eller forarbejdning på visse betingelser foretages uden for territoriet, undtagen for produkter henhørende under HS-kapitel 50-63, f.eks. tekstiler. De nye regler (artikel 12) udelukker ikke længere tekstiler.

Med hensyn til sukker, hvad enten der er tale om et materiale eller et slutprodukt, vil lagre med oprindelsesstatus og lagre uden oprindelsesstatus ikke længere skulle holdes fysisk adskilt.

Ved anmodningen om tilladelse til regnskabsmæssig adskillelse vil eksportøren ikke længere skulle begrunde, at opretholdelsen af særskilte lagre medfører betydelige omkostninger eller materielle vanskeligheder. Det vil være tilstrækkeligt at angive, at der er tale om fungible materialer.

Ifølge de nuværende regler (artikel 20 i konventionen) kan toldmyndighederne tillade regnskabsmæssig adskillelse, hvis der er "betydelige omkostninger eller materielle vanskeligheder forbundet med at opretholde særskilte lagre". I de ændrede regler (artikel 12) fastslås det, at toldmyndighederne kan tillade regnskabsmæssig adskillelse "(h)vis der anvendes fungible materialer med og uden oprindelsesmæssig status".

For produkter henhørende under HS-kapitel 50-63 indføres der bilateral fuld kumulation. Endelig vil Unionen og Libanon have mulighed for at aftale at udvide den generaliserede fulde kumulation til også at omfatte produkter henhørende under HS-kapitel 50-63.

De foreslåede regler (artikel 7) bibeholder diagonal kumulation for alle produkter. Derudover indføres der generaliseret fuld kumulation for alle produkter undtagen for tekstiler og beklædning henhørende under kapitel 50-63 i det harmoniserede system (HS).

En tolerance baseret på vægt udgør et mere objektivt kriterie, mens grænsen på 15 % bør udgøre en tilstrækkelig lempelse. Det sikrer samtidig, at de internationale prisudsving på råvarer ikke påvirker landbrugsprodukternes oprindelse.

Med de foreslåede regler (artikel 5) fastsættes en tolerance for landbrugsprodukter på 15 % af produktets nettovægt og for industriprodukter på 15 % af produktets værdi ab fabrik.

De foreslåede alternative regler (artikel 4) giver eksportøren mulighed for at anmode toldmyndighederne om tilladelse til at beregne prisen ab fabrik og værdien af materialer uden oprindelsesstatus på et gennemsnitligt grundlag for at tage hensyn til udsving i omkostninger og valutakurser. Det bør medføre større forudsigelighed for eksportørerne.

De foreslåede ændringer, for så vidt som de vedrører den nuværende konvention, er af teknisk karakter og berører ikke selve substansen af den gældende protokol om oprindelsesregler. Der er derfor ikke behov for en konsekvensanalyse.

I forbindelse med drøftelserne om ændringen af konventionen har Libanon desuden anmodet om mere fleksible listeregler for visse tekstilprodukter med henblik på at give beklædningsgenstande fremstillet af importerede materialer oprindelsesstatus i henhold til aftalen. Libanon ønsker, at reglerne skal gælde i 15 år, og at produkterne ikke skal være omfattet af kontingenter. I lyset af de alvorlige konsekvenser, som flygtningekrisen i Syrien har for Libanon, og i betragtning af den begrænsede udvikling af den libanesiske tekstilbranche, på den ene side, og af hensyn til EU's erhvervsliv på den anden side foreslås det at imødekomme Libanons anmodning og indføre begrænsede oprindelseskontingenter, som giver mulighed for at anvende lempede regler. Disse begrænsede kontingenter udgør en samlet værdi på 17 mio. EUR eller en værdi svarende til Libanons gennemsnitlige eksport af beklædningsgenstande til EU i perioden 2015-2017. Undtagelsesordningen vil gælde i 10 år. Libanon har desuden anmodet om en revisionsbestemmelse, som vil gøre det muligt at ændre, og evt. forøge, kontingenterne efter tre år. Det foreslås derfor at foretage en gennemgang af ordningen efter mindst fem år, uden at dette indebærer en eksplicit forpligtelse til at ændre kontingenterne, men som giver mulighed for at ændre ordningen. De nye regler bør gøre det lettere for erhvervslivet i EU at eksportere til Libanon som følge af de alternative og mere moderne oprindelsesregler, og lettere for erhvervslivet i Libanon at eksportere til EU som følge af de lempeligere oprindelsesregler for visse tekstilprodukter inden for faste kontingenter.

Planen er, at EU og Libanon skal anvende reglerne midlertidigt på frivillig og bilateral basis, indtil ændringen af konventionen er blevet vedtaget og trådt i kraft. De er tænkt som et alternativ til konventionens regler, idet disse ikke berører principperne i de relevante aftaler eller nogen anden dertil knyttet bilateral aftale mellem dens kontraherende parter. Reglerne vil således ikke være obligatoriske, men vil kunne anvendes valgfrit af de økonomiske operatører, der ønsker at anvende præferencebestemmelser, som bygger på de nye regler i stedet for på konventionens regler. De har ikke til formål at ændre konventionen, som fortsat vil gælde for de kontraherende parter, og de vil ikke ændre de kontraherende parters rettigheder og pligter i henhold til konventionen.

På den baggrund har Libanon anmodet om: i) at begynde at anvende de ændrede regler hurtigst muligt som alternativ til konventionens nuværende regler i afventning af resultatet af ændringsprocessen, samt ii) at aftale mere lempelige oprindelsesregler for visse tekstilprodukter inden for begrænsede årlige kontingenter. Disse anmodninger er nærmere beskrevet nedenfor.

Derudover har den igangværende proces med at ændre konventionen medført nye moderniserede og mere fleksible oprindelsesregler. Den formelle ændring af konventionen kræver enstemmighed blandt de kontraherende parter. Det forhold, at nogle kontraherende parter stadig har indvendinger mod ændringen, risikerer at forsinke vedtagelsen heraf. Som følge af det store antal kontraherende parter og de interne procedurer, de hver især skal gennemføre for at blive i stand til at stemme om den formelle vedtagelse og forberede ikrafttrædelsen af de ændrede regler, kan der ikke fastlægges noget klart tidspunkt for anvendelsen af den ændrede konvention.

I konventionens artikel 6 fastsættes det, at hver kontraherende part skal træffe hensigtsmæssige foranstaltninger for at sikre, at konventionen anvendes effektivt. Derfor bør Associeringsrådet, som er oprettet i henhold til associeringsaftalen mellem Den Europæiske Union og dens medlemsstater på den ene side og Den Libanesiske Republik på den anden side, vedtage en afgørelse om at indføre konventionens bestemmelser i protokol 4 om definitionen af begrebet "produkter med oprindelsesstatus" og om ordninger for administrative samarbejde. Dette gøres ved at indsætte en henvisning til konventionen i protokol 4, som vil gøre konventionen gældende.

EU og Libanon deponerede deres godkendelsesinstrument hos depositaren for konventionen henholdsvis den 26. marts 2012 og den 25. oktober 2017. I henhold til konventionens artikel 10, stk. 2, trådte den således i kraft for EU den 1. maj 2012 og for Libanon den 1. december 2017.

I den regionale konvention om pan-Euro-Middelhavsregler for præferenceoprindelse ("konventionen") fastsættes der bestemmelser om oprindelsen for de varer, der handles med inden for rammerne af de relevante aftaler, som er indgået mellem de kontraherende parter. EU og Libanon undertegnede konventionen henholdsvis den 15. juni 2011 og den 22. oktober 2014.

Formålet med den påtænkte retsakt er at ændre bestemmelserne i protokol 4 om definitionen af begrebet "produkter med oprindelsesstatus" og om ordninger for administrativt samarbejde.

Associeringsrådet, som er oprettet i henhold til bestemmelserne i aftalens artikel 74, kan træffe afgørelse om at ændre bestemmelserne i protokol 4 om definitionen af begrebet "produkter med oprindelsesstatus" og om ordninger for administrativt samarbejde (artikel 38 i protokol 4). Associeringsrådet består af medlemmer af Rådet for Den Europæiske Union og medlemmer af Kommissionen for Den Europæiske Union på den ene side og medlemmer udpeget af regeringen for Libanon på den anden side. Associeringsrådet udfærdiger sine afgørelser og fremsætter sine henstillinger efter fælles overenskomst mellem de to parter.

Formålet med Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side ("aftalen") er at fastsætte betingelserne for en gradvis liberalisering af udvekslingen af varer, tjenesteydelser og kapital. Aftalen trådte i kraft den 1. april 2006.

om den holdning, der skal indtages på Den Europæiske Unions vegne i Associeringsrådet, der er oprettet ved Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side, for så vidt angår ændring af aftalens protokol 4 om definition af begrebet "produkter med oprindelsesstatus" og om ordninger for administrativt samarbejde

EUROPA-KOMMISSIONEN Bruxelles, den 25.9.2019 COM(2019) 430 final BILAG til Forslag til Rådets afgørelse om den holdning, der skal indtages på Den Europæiske Unions vegne i Associeringsrådet, der er oprettet ved Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side, for så vidt angår ændring af aftalens protokol 4 om definition af begrebet "produkter med oprindelsesstatus" og om ordninger for administrativt samarbejde







Udkast AFGØRELSE Nr. ... VEDTAGET AF ASSOCIERINGSRÅDET EU-LIBANON om ændring af protokol 4 til Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side om definition af begrebet "produkter med oprindelsesstatus" og om ordninger for administrativt samarbejde ASSOCIERINGSRÅDET EU-LIBANON HAR — under henvisning til Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side, særlig artikel 38 i dens protokol 4 om definition af begrebet "produkter med oprindelsesstatus" og om ordninger for administrativt samarbejde, og ud fra følgende betragtninger: (1)I artikel 28 i Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side ("aftalen") henvises der til aftalens protokol 4 ("protokol 4"), hvori oprindelsesreglerne og bestemmelserne om oprindelseskumulation mellem Den Europæiske Union, Libanon og andre lande, som er kontraherende parter i en Euro-Middelhavsassocieringsaftale, fastsættes. (2)I artikel 38 i protokol 4 fastsættes det, at Associeringsrådet, som er oprettet efter aftalens artikel 74, stk. 1, kan træffe afgørelse om at ændre bestemmelserne i denne protokol. (3)Formålet med den regionale konvention om pan-Euro-Middelhavsregler for præferenceoprindelse ("konventionen") er at omdanne de gældende bilaterale ordninger for oprindelsesregler til en multilateral ramme, uden at dette berører principperne i de relevante aftaler eller nogen anden dertil knyttet bilateral aftale mellem de kontraherende parter. (4)Den Europæiske Union og Libanon undertegnede konventionen henholdsvis den 15. juni 2011 og den 22. oktober 2014. (5)Den Europæiske Union og Libanon deponerede deres godkendelsesinstrument hos depositaren for konventionen henholdsvis den 26. marts 2012 og den 25. oktober 2017. I henhold til konventionens artikel 10, stk. 3, trådte den således i kraft for så vidt angår Den Europæiske Union den 1. maj 2012 og Libanon den 1. december 2017. (6)Den Europæiske Union og Libanon er blevet enige om også at indføre nogle ændrede regler, der kan anvendes bilateralt som alternativ til konventionens oprindelsesregler i afventning af vedtagelsen og ikrafttrædelsen af den igangværende ændring af konventionen. (7)Den Europæiske Union har besluttet at indrømme Libanon oprindelseskontingenter for visse tekstilprodukter i en begrænset periode. (8)Protokol 4 bør derfor ændres med henblik på at indsætte en henvisning til konventionen, indføre et alternativt sæt regler og oprette oprindelseskontingenter for visse tekstilprodukter — VEDTAGET DENNE AFGØRELSE: Artikel 1 Protokol 4 til Euro-Middelhavsaftalen om oprettelse af en associering mellem Det Europæiske Fællesskab og dets medlemsstater på den ene side og Den Libanesiske Republik på den anden side om definition af begrebet "produkter med oprindelsesstatus" og om ordninger for administrativt samarbejde erstattes af teksten i bilaget til nærværende afgørelse. Artikel 2

Denne afgørelse træder i kraft på dagen for vedtagelsen. Den anvendes fra … Udfærdiget i På Associeringsrådets vegne Formand Bilag "Protokol 4 om definition af begrebet "produkter med oprindelsesstatus" og om ordninger for administrativt samarbejde Artikel 1 Gældende oprindelsesregler 1. I forbindelse med gennemførelsen af denne aftale finder tillæg I og de relevante bestemmelser i tillæg II til den regionale konvention om pan-Euro-Middelhavsregler for præferenceoprindelse ("konventionen"), med senere ændringer som offentliggjort i Den Europæiske Unions Tidende, anvendelse. 2. Alle henvisninger til "den relevante aftale" i tillæg I og i de relevante bestemmelser i tillæg II til konventionen fortolkes som henvisninger til nærværende aftale. Artikel 2 Alternativt gældende oprindelsesregler 1. Uanset artikel 1 betragtes produkter, der opnår præferenceoprindelsesstatus efter bestemmelserne i tillæg II til denne protokol, med henblik på gennemførelsen af denne aftale også som havende oprindelsesstatus i Den Europæiske Union eller i Libanon. 2. De alternative regler anvendes, indtil ændringerne af konventionen træder i kraft. Artikel 3 Bilæggelse af tvister 1. Hvis der opstår tvister i forbindelse med kontrolprocedurerne, jf. artikel 32 i tillæg I til konventionen eller artikel 31 i tillæg II til denne protokol, der ikke kan bilægges, mellem de toldmyndigheder, der anmoder om kontrol, og de toldmyndigheder, der er ansvarlige for kontrollens gennemførelse, forelægges disse Associeringsrådet. 2. I alle tilfælde bilægges tvister mellem importøren og importlandets toldmyndigheder i henhold til importlandets lovgivning.

Artikel 4 Ændring af protokollen Associeringsrådet kan træffe afgørelse om at ændre bestemmelserne i denne protokol. Artikel 5 Udtrædelse af konventionen 1. Hvis Den Europæiske Union eller Libanon med et skriftligt varsel meddeler depositaren for konventionen sit ønske om at udtræde af konventionen, jf. konventionens artikel 9, indleder Den Europæiske Union og Libanon øjeblikkeligt forhandlinger om oprindelsesregler med henblik på at gennemføre denne aftale. 2. Indtil sådanne nyforhandlede oprindelsesregler træder i kraft, finder oprindelsesreglerne i tillæg I og, hvor det er relevant, de relevante bestemmelser i tillæg II til konventionen, der er gældende på tidspunktet for udtrædelsen, fortsat anvendelse på denne aftale. Fra tidspunktet for udtrædelsen fortolkes oprindelsesreglerne i tillæg I og, hvor det er relevant, de relevante bestemmelser i tillæg II til konventionen dog således, at bilateral kumulation tillades mellem Den Europæiske Union og Libanon. Artikel 6 Oprindelsesregler for kontingenter for visse produkter 1.Hvad angår de produkter, der er opført på listen i tillæg I til denne protokol, kan bestemmelserne i nævnte tillæg også gælde i stedet for reglerne i konventionen med hensyn til at fastslå, om et produkt har oprindelse i Libanon. 2.Hvis der indføres eller videreføres foranstaltninger i form af nye toldafgifter eller andre afgifter med tilsvarende virkning eller kvantitative restriktioner aller andre ikketoldmæssige hindringer eller nogen anden form for foranstaltninger, som har restriktiv indvirkning på samhandelen mellem EU og Libanon, og som ikke er forenelige med bestemmelserne i associeringsaftalen mellem EU og Libanon, forbeholder EU sig ret til, efter at have drøftet arten af disse foranstaltninger i Associeringsrådet EU-Libanon, ensidigt at suspendere eller ophæve denne undtagelse via en meddelelse, der træder i kraft ved udgangen af den måned, der følger efter modtagelsen af en sådan meddelelse. 3.Gennemførelsen af bestemmelserne i tillæg I og følgerne heraf vil løbende blive overvåget, og Associeringsudvalget vil senest fem år efter ikrafttrædelsen af tillæg I foretage en gennemgang heraf. Associeringsrådet kan i lyset af denne gennemgang beslutte at ændre tillæg I.





TILLÆG I TILLÆG TIL LISTEN OVER BEARBEJDNINGER OG FORARBEJDNINGER, SOM MATERIALER UDEN OPRINDELSESSTATUS SKAL UNDERGÅ, FOR AT DET FREMSTILLEDE PRODUKT KAN FÅ OPRINDELSESSTATUS Artikel 1 Fælles bestemmelser 1. Uanset bestemmelserne i bilag II giver følgende bestemmelser også oprindelsesstatus til de varer, der er anført i artikel 2, og som eksporteres fra Libanon til Den Europæiske Union, inden for de anførte årlige kontingenter. Kapitel 61 Beklædningsgenstande og tilbehør til beklædningsgenstande, af trikotage: Fremstillet ved sammensyning eller anden samling af to eller flere stykker af trikotagestof, der enten er skåret i form eller formtilvirket Fremstilling på basis af stof Kapitel 62 Beklædningsgenstande og tilbehør til beklædningsgenstande, undtagen varer af trikotage Fremstilling på basis af stof 2. Hvis et produkt er omfattet af en oprindelsesregel, som er knyttet til et kontingent i overensstemmelse med dette tillæg, skal oprindelsesbeviset for disse produkter indeholde følgende angivelse: "Produkt med oprindelsesstatus i henhold til tillæg I til protokol 4". 3. Dette tillæg gælder i [...] år fra ikrafttrædelsesdatoen for den afgørelse truffet af Associeringsrådet, hvortil det er knyttet. Hvis Associeringsrådets afgørelse træder i kraft på en dato, der er forskellig fra den 1. januar, gælder tillægget i [...] år begyndende den 1. januar det efterfølgende kalenderår. Artikel 2 Liste over produkter og årlige kontingenter

HS Årlig mængde 6101, 6102 174 enheder 6103, 6104 35 757 enheder 6105, 6106 94 364 enheder 6107, 6108 2 911 enheder 6109 1 042 499 enheder 6110 128 091 enheder 6112 727 enheder 6114 6 900 kg 6115 136 888 enheder 6117 3 400 kg 6201, 6202 1 222 enheder 6203, 6204 84 979 enheder 6205, 6206 25 934 enheder 6207, 6208 5 151 enheder 6210 5 300 kg 6211 5 900 kg 6212 514 enheder 6214, 6215 74 372 enheder 6217 500 kg



TILLÆG II ALTERNATIVT GÆLDENDE OPRINDELSESREGLER Regler, som de kontraherende parter i den regionale konvention om pan-Euro-Middelhavsregler for præferenceoprindelse kan anvende i afventning af vedtagelsen og ikrafttrædelsen af ændringen af konventionen (i det følgende benævnt "reglementet") definition af begrebet "produkter med oprindelsesstatus" og ordninger for administrativt samarbejde INDHOLDSFORTEGNELSE FORMÅL AFSNIT I ALMINDELIGE BESTEMMELSER Artikel 1 Definitioner

AFSNIT II DEFINITION AF BEGREBET "PRODUKTER MED OPRINDELSESSTATUS" Artikel 2 Generelle betingelser Artikel 3 Fuldt ud fremstillede produkter Artikel 4 Tilstrækkelig bearbejdning eller forarbejdning Artikel 5 Tolerancer Artikel 6 Utilstrækkelig bearbejdning eller forarbejdning Artikel 7 Kumulation af oprindelse Artikel 8 Kumulation af oprindelse — betingelser for anvendelse Artikel 9 Kvalificerende enhed Artikel 10 Sæt Artikel 11 Neutrale elementer Artikel 12 Regnskabsmæssig adskillelse AFSNIT III TERRITORIALE BETINGELSER Artikel 13 Territorialitetsprincip Artikel 14 Uændret tilstand Artikel 15 Udstillinger AFSNIT IV GODTGØRELSE ELLER FRITAGELSE Artikel 16 Godtgørelse af eller fritagelse fra told AFSNIT V OPRINDELSESBEVIS Artikel 17 Generelle betingelser

Artikel 18 Betingelser for udfærdigelse af en oprindelseserklæring Artikel 19 Godkendt eksportør Artikel 20 Fremgangsmåde for udstedelse af et varecertifikat EUR.1 Artikel 21 Efterfølgende udstedelse af varecertifikat EUR.1 Artikel 22 Udstedelse af et duplikateksemplar af et varecertifikat EUR.1 Artikel 23 Oprindelsesbevisets gyldighed Artikel 24 Frizoner Artikel 25 Importbetingelser Artikel 26 Import i form af delforsendelser Artikel 27 Fritagelse for oprindelsesbevis Artikel 28 Uoverensstemmelser og formelle fejl Artikel 29 Leverandørerklæringer Artikel 30 Beløb udtrykt i euro AFSNIT VI PRINCIPPER FOR SAMARBEJDE OG DOKUMENTATION Artikel 31 Dokumentation, opbevaring af oprindelsesbeviser og ledsagedokumenter Artikel 32 Bilæggelse af tvister AFSNIT VII ADMINISTRATIVT SAMARBEJDE Artikel 33 Underretning og samarbejde Artikel 34 Kontrol af oprindelsesbeviser Artikel 35 Kontrol af leverandørerklæringer

Artikel 36 Sanktioner AFSNIT VIII PROTOKOLLENS ANVENDELSE Artikel 37 Det Europæiske Økonomiske Samarbejdsområde Artikel 38 Liechtenstein Artikel 39 Republikken San Marino Artikel 40 Fyrstendømmet Andorra Artikel 41 Ceuta og Melilla Liste over bilag BILAG I: Indledende bemærkninger til listen i bilag II BILAG II: Liste over bearbejdninger eller forarbejdninger, som materialer uden oprindelsesstatus skal undergå, for at det fremstillede produkt kan få oprindelsesstatus Bilag III: Tekst i oprindelseserklæringen BILAG IV: Model til varecertifikat EUR.1 og anmodning om varecertifikat EUR.1 BILAG V: Særlige betingelser vedrørende produkter med oprindelse i Ceuta og Melilla BILAG VI: Leverandørerklæring BILAG VII: Stående leverandørerklæring



FORMÅL De kontraherende parter i konventionen om pan-Euro-Middelhavsregler for præferenceoprindelse ("konventionen") anvender disse regler midlertidigt på frivillig og bilateral basis, indtil ændringen af konventionen er blevet vedtaget og trådt i kraft. Reglerne vil gælde for samhandelen mellem de kontraherende parter, der vælger at anvende dem og henvise hertil eller at indlemme dem i deres bilaterale præferencehandelsaftaler. De vil blive anvendt som alternativ til konventionens regler, der i henhold til konventionen ikke berører principperne i de relevante aftaler eller nogen anden dertil knyttet bilateral aftale mellem de kontraherende parter. De vil således ikke være obligatoriske, men vil kunne anvendes valgfrit af de økonomiske operatører, der ønsker at søge om præferencestatus på basis af de nye regler i stedet for konventionens regler. Reglerne har ikke til formål at ændre konventionen, som fortsat vil gælde fuldt ud for dens kontraherende parter, og de vil ikke ændre de kontraherende parters rettigheder og pligter i henhold til konventionen.

AFSNIT I ALMINDELIGE BESTEMMELSER Artikel 1 Definitioner I dette reglement forstås ved: a) "implementerende kontraherende part": en kontraherende part til konventionen, der indlemmer dette reglement i sine bilaterale præferencehandelsaftaler med en anden kontraherende part i konventionen. "Implementerende kontraherende part" omfatter også parterne i nærværende aftale b) "kapitler", "positioner" ("pos.") og "underpositioner": de kapitler, positioner og underpositioner (fire- eller sekscifrede koder), der anvendes i den nomenklatur, som udgør det harmoniserede system, med de ændringer, der følger af Toldsamarbejdsrådets henstilling af 26. juni 2004 c) "tariferet": henviser til den toldmæssige klassificering under en bestemt position eller underposition i det harmoniserede system d) "sending": produkter, som enten: — sendes samtidig fra en bestemt eksportør til en bestemt modtager eller — er omfattet af et og samme transportdokument, der dækker transporten fra eksportøren til modtageren, eller, såfremt et sådant dokument ikke foreligger, af en samlet faktura e) "partens eller den implementerende kontraherende parts toldmyndigheder": for Den Europæiske Unions vedkommende enhver toldmyndighed i Den Europæiske Unions medlemsstater f) "toldværdi": den værdi, der er fastlagt i overensstemmelse med aftalen om anvendelsen af artikel VII i den almindelige overenskomst om told og udenrigshandel 1994 (WTO-aftalen om toldværdiansættelse) g) "pris ab fabrik": den pris, der betales for produktet ab fabrik til den producent i parten, i hvis virksomhed den sidste bearbejdning eller forarbejdning er foretaget, såfremt prisen indbefatter værdien af alle anvendte materialer og alle andre omkostninger i tilknytning til fremstillingen af produktet, minus alle interne afgifter, der tilbagebetales eller kan tilbagebetales, når det fremstillede produkt eksporteres. Hvis den sidste bearbejdning eller forarbejdning er blevet overdraget i underentreprise til en producent, henviser begrebet "producent" til den virksomhed, der har ansat underleverandøren. Hvis den faktiske pris ikke afspejler alle omkostningerne i tilknytning til fremstillingen af produktet, som faktisk er påløbet i parten, forstås ved pris ab fabrik summen af alle disse omkostninger, minus alle interne afgifter, der tilbagebetales eller kan tilbagebetales, når det fremstillede produkt eksporteres h) "fungible materialer" eller fungible produkter: materialer eller produkter, som er af samme art og kommercielle kvalitet, har de samme tekniske og fysiske egenskaber, og som ikke kan skelnes fra hinanden i) "varer": omfatter både materialer og produkter j) "fremstilling": alle former for bearbejdning eller forarbejdning, herunder også samling k) "materiale": alle former for bestanddele, råmaterialer, komponenter eller dele osv., der er anvendt til fremstillingen af et produkt l) "maksimalt indhold af materialer uden oprindelsesstatus": det maksimale indhold af materialer uden oprindelsesstatus, der er tilladt, hvis en fremstilling skal kunne betragtes som en bearbejdning eller forarbejdning, der er tilstrækkelig til at give et produkt oprindelsesstatus. Dette indhold kan udtrykkes som en procentdel af produktets pris ab fabrik eller som en procentdel af nettovægten af disse anvendte materialer henhørende under en nærmere angivet gruppe af kapitler, et kapitel, en position eller en underposition

m) "produkt": det produkt, der fremstilles, også hvis det er bestemt til senere anvendelse i en anden fremstillingsproces n) "territorie": omfatter en parts landterritorium, indre farvande og søterritorium o) "værditilvækst": produktets pris ab fabrik minus toldværdien af alle anvendte materialer, som har oprindelse i de andre implementerende kontraherende parter, med hvilke der gælder kumulation, eller, hvis toldværdien ikke er kendt eller ikke kan opgøres, den første registrerede pris, der er betalt for disse materialer i den eksporterende part p) "materialernes værdi": toldværdien på importtidspunktet for de anvendte materialer uden oprindelsesstatus eller, såfremt denne værdi ikke er kendt og ikke kan opgøres, den første registrerede pris, der er betalt for disse materialer i den eksporterende part. Hvis det er nødvendigt at fastsætte værdien af de anvendte materialer med oprindelsesstatus, finder bestemmelserne i dette afsnit tilsvarende anvendelse. AFSNIT II DEFINITION AF BEGREBET "PRODUKTER MED OPRINDELSESSTATUS" Artikel 2 Generelle betingelser Med henblik på gennemførelsen af den relevante aftale betragtes følgende produkter som produkter med oprindelsesstatus i en part, når de eksporteres til den anden part: a) produkter, der er fuldt ud fremstillet i en part i den i artikel 3 fastlagte betydning b) produkter, der er fremstillet i en part, og som indeholder materialer, der ikke fuldt ud er fremstillet i denne part, forudsat at disse materialer har undergået tilstrækkelig bearbejdning eller forarbejdning i denne part i den i artikel 4 fastlagte betydning. Artikel 3 Fuldt ud fremstillede produkter 1. Følgende produkter betragtes som værende fuldt ud fremstillet i en part, når de eksporteres til den anden part: a) mineralske produkter og råvand, som er udvundet af dens jord- eller havbund b) planter, inklusive vandplanter, og vegetabilske produkter, som er dyrket eller høstet dér c) levende dyr, som er født og opdrættet dér d) produkter fra levende dyr, som er opdrættet dér e) produkter fra slagtede dyr, som er født og opdrættet dér f) produkter fra jagt og fiskeri, som drives dér

g) akvakulturprodukter i de tilfælde, hvor de pågældende fisk, krebsdyr, bløddyr og andre hvirvelløse vanddyr er født eller opdrættet dér ud fra æg, larver eller fiskeyngel h) produkter fra havfiskeri og andre produkter fra havet, som er optaget af dens fartøjer uden for noget søterritorium i) produkter, som er fremstillet på dens fabriksskibe udelukkende på grundlag af de i litra h) nævnte produkter j) brugte genstande, der er indsamlet dér, og som kun kan anvendes til genindvinding af råmaterialer k) affald og skrot, der hidrører fra fremstillingsvirksomhed, som udøves dér l) produkter, som er udvundet af havbunden eller -undergrunden beliggende uden for dens søterritorium, for så vidt den har eneret på udnyttelsen af denne havbund eller -undergrund m) varer, som er fremstillet dér udelukkende på grundlag af de i litra a)-l) nævnte produkter. 2. Udtrykket "dens fartøjer" og "dens fabriksskibe" i stk. 1, litra h) og i), omfatter kun de fartøjer og fabriksskibe, som opfylder alle nedenstående betingelser: a) de er registreret i den eksporterende eller den importerende part b) de fører den eksporterende eller den importerende parts flag c) de opfylder en af de følgende betingelser: i) de er mindst 50 %-ejet af statsborgere i den eksporterende eller den importerende part, eller ii) de er ejet af selskaber — der har deres hovedkontor og primære forretningssted i den eksporterende eller den importerende part, og — der er mindst 50 %-ejet af den eksporterende eller den importerende part eller af offentlige enheder eller statsborgere i disse parter. 3. Med henblik på stk. 2 forstås ved den eksporterende eller den importerende part, når denne er Den Europæiske Union, en af Den Europæiske Unions medlemsstater. 4. Med henblik på stk. 2 betragtes EFTA-staterne, hvis artikel 7 anvendes i forbindelse med EFTA-staterne, som én implementerende kontraherende part. Artikel 4 Tilstrækkelig bearbejdning eller forarbejdning 1. Produkter, der ikke er fuldt ud fremstillet i en part, anses for at være tilstrækkeligt bearbejdede eller forarbejdede, når betingelserne i listen i bilag II for de berørte varer er opfyldt, jf. dog stk. 3 og artikel 6.

2. Hvis et produkt, der har opnået oprindelsesstatus i en part i overensstemmelse med stk. 1, anvendes som materiale i fremstillingen af et andet produkt, tages der ikke hensyn til de materialer uden oprindelsesstatus, der måtte være blevet anvendt i forbindelse med fremstillingen heraf. 3. Det skal for hvert enkelt produkt fastslås, om betingelserne i stk. 1 er opfyldt. Hvis den pågældende regel imidlertid er baseret på overholdelsen af et maksimalt indhold af materialer uden oprindelsesstatus, kan parternes toldmyndigheder tillade eksportøren at beregne produktets pris ab fabrik og værdien af materialerne uden oprindelsesstatus på et gennemsnitligt grundlag, jf. stk. 4, for at tage hensyn til udsving i omkostninger og valutakurser. 4. I det tilfælde, der er omhandlet i stk. 3, andet afsnit, beregnes der en gennemsnitlig pris ab fabrik for produktet og en gennemsnitlig værdi for de anvendte materialer uden oprindelsesstatus på grundlag af henholdsvis summen af de priser ab fabrik, der er opkrævet for alt salg af produkterne i løbet af det foregående regnskabsår, og summen af værdien af alle de materialer uden oprindelsesstatus, der er anvendt ved fremstillingen af produkter i løbet af det foregående regnskabsår, som fastlagt af den eksporterende part, eller, hvis der ikke foreligger tal for et fuldt regnskabsår, en kortere periode, som dog ikke må være på under tre måneder. 5. De eksportører, som har valgt at anvende beregninger på et gennemsnitligt grundlag, skal konsekvent anvende denne metode i året efter referenceregnskabsåret eller, efter omstændighederne, året efter den kortere referenceperiode. De kan ophøre med at anvende denne metode, hvis de i løbet af et givet regnskabsår eller en kortere repræsentativ periode på ikke under tre måneder konstaterer, at de udsving i omkostninger eller valutakurser, som gjorde det berettiget at anvende metoden, er ophørt. 6. De gennemsnit, der er omhandlet i stk. 4, skal anvendes som henholdsvis prisen ab fabrik og værdien for materialer uden oprindelsesstatus, således at det kan fastlås, om kravet om det maksimale indhold af materialer uden oprindelsesstatus er opfyldt. Artikel 5 Toleranceregel 1. Uanset artikel 4 og med forbehold af stk. 2 og 3 kan materialer uden oprindelsesstatus, som ifølge betingelserne i listen i bilag II ikke må anvendes til fremstilling af et givet produkt, dog anvendes, hvis deres samlede nettovægt eller produktets anslåede værdi ikke overstiger: a) 15 % af nettovægten for produkter henhørende under kapitel 2 og kapitel 4 til 24, bortset fra forarbejdede fiskerivarer henhørende under kapitel 16 b) 15 % af produktets værdi ab fabrik for andre produkter end dem, der er omfattet af litra a). Dette stykke finder ikke anvendelse for produkter henhørende under kapitel 50 til 63 i det harmoniserede system, for hvilke tolerancerne i bemærkning 6 og 7 i bilag I finder anvendelse. 2. Stk. 1 tillader ikke, at nogen af procentsatserne for det maksimale indhold af materialer uden oprindelsesstatus, der er fastlagt i listen i bilag II, overskrides. 3. Stk. 1 og 2 finder ikke anvendelse på produkter, der er fuldt ud fremstillet i en part i den i artikel 3 fastlagte betydning. Den tolerance, der er fastlagt i disse stykker, gælder imidlertid for produkter, for hvilke det i henhold til listen i bilag II kræves, at de materialer, der er anvendt til fremstillingen af det pågældende produkt, skal være fuldt ud fremstillet, jf. dog artikel 6 og artikel 9, stk. 1. Artikel 6 Utilstrækkelig bearbejdning eller forarbejdning 1. Uden at dette berører stk. 2 anses følgende bearbejdninger eller forarbejdninger som utilstrækkelige til at give et produkt oprindelsesstatus, uanset om betingelserne i artikel 4 er opfyldt: a) bevarende behandlinger, som har til formål at sikre, at produkternes tilstand ikke forringes under transport og oplagring b) adskillelse og samling af kolli c) vask, rensning, afstøvning, fjernelse af oxidlag, olie, maling eller andre belægninger

d) strygning eller presning af tekstiler e) enkel maling og polering f) afskalning og hel eller delvis slibning af ris, polering og glasering af korn eller ris g) farvning eller aromatisering af sukker eller formning af sukker i stykker; hel eller delvis formaling af krystalsukker h) skrælning, udstening og afskalning/udbælgning af frugter, nødder og grøntsager i) hvæsning, enkel slibning eller enkel tilskæring j) sigtning, sortering, klassificering, tilpasning (herunder samling i sæt) k) enkel aftapning på flasker, påfyldning af dåser, flakoner, anbringelse i sække, kasser, æsker, på bræt, plader eller bakker samt alle andre enkle emballeringsarbejder l) anbringelse eller påtrykning af mærker, etiketter, logoer og andre lignende kendetegn på selve produkterne eller deres emballage m) enkel blanding af produkter, også af forskellig art n) blanding af sukker med ethvert materiale o) enkel tilsætning af vand eller fortynding eller dehydrering eller denaturering af produkter p) enkel samling af dele for at kunne danne en komplet enhed eller adskillelse af produkter i dele q) slagtning af dyr r) en kombination af to eller flere af de i litra a) til q) nævnte processer 2. Alle de bearbejdninger eller forarbejdninger, der udføres i den eksporterende part på et givet produkt, skal tages i betragtning, når det skal bestemmes, om den bearbejdning eller forarbejdning, som det pågældende produkt har undergået, skal anses som utilstrækkelig i henhold til stk. 1. Artikel 7 Kumulation af oprindelse Bilateral og diagonal kumulation 1. Med forbehold af bestemmelserne i artikel 2 betragtes produkter ved eksport til den anden part som havende oprindelse i den eksporterende part, hvis de er fremstillet dér af materialer med oprindelse i en enhver anden implementerende kontraherende part end den eksporterende part, forudsat at den bearbejdning eller forarbejdning, der er foretaget i den eksporterende part, er mere vidtgående end den, der er omhandlet i artikel 6. Det kræves ikke, at sådanne materialer skal have undergået en tilstrækkelig bearbejdning eller forarbejdning.

2. Når den bearbejdning eller forarbejdning, der er foretaget i den eksporterende part, ikke er mere vidtgående end den, der er omhandlet i artikel 6, betragtes det produkt, der er fremstillet af materialer med oprindelse i en anden implementerende kontraherende part, alene som havende oprindelsesstatus i den eksporterende part, hvis den dér opnåede værditilvækst overstiger værdien af de anvendte materialer med oprindelse i en af de andre implementerende kontraherende parter. Hvis dette ikke er tilfældet, betragtes det fremstillede produkt som et produkt med oprindelse i den implementerende kontraherende part, som tegner sig for den største værdi af de materialer med oprindelsesstatus, der er anvendt ved fremstillingen i den eksporterende part. Fuld bilateral og diagonal kumulation 3. Med forbehold af bestemmelserne i artikel 2 betragtes bearbejdning og forarbejdning af produkter, der er foretaget i en anden implementerende kontraherende part end den eksporterende part, bortset fra produkter henhørende under kapitel 50 til 63, som værende foretaget i den eksporterende part, når de fremstillede produkter undergår en efterfølgende bearbejdning eller forarbejdning i denne eksporterende part. Fuld bilateral kumulation for produkter henhørende under kapitel 50 til 63 4. Med forbehold af bestemmelserne i artikel 2 og alene i forbindelse med den bilaterale samhandel mellem parterne betragtes bearbejdning og forarbejdning af produkter henhørende under kapitel 50 til 63, der er foretaget i den importerende part, som værende foretaget i den eksporterende part, når produkterne undergår en efterfølgende bearbejdning eller forarbejdning i denne eksporterende part. Fuld diagonal kumulation for produkter henhørende under kapitel 50 til 63 5. Parterne kan udvide anvendelsen af stk. 3 til at omfatte import af produkter henhørende under kapitel 50 til 63 i det harmoniserede system. Utilstrækkelig bearbejdning eller forarbejdning 6. I forbindelse med kumulation, jf. stk. 3 til 5, betragtes produkterne med oprindelsesstatus alene som havende oprindelse i den eksporterende part, hvis den bearbejdning eller forarbejdning, der er foretaget dér, er mere vidtgående end den, der er omhandlet i artikel 6. Ingen bearbejdning eller forarbejdning 7. Produkter med oprindelse i de implementerende kontraherende parter, der er omhandlet i stk. 1 og 4, som ikke undergår nogen bearbejdning eller forarbejdning i den eksporterende part, bevarer deres oprindelsesstatus, når de eksporteres til en anden implementerende kontraherende part. Artikel 8 Kumulation af oprindelse — betingelser for anvendelse 1. Den i artikel 7 omhandlede kumulation kan kun anvendes, hvis: a) der foreligger en gældende præferencehandelsaftale i overensstemmelse med artikel XXIV i den almindelige overenskomst om told og udenrigshandel (GATT) mellem de implementerende kontraherende parter, hvor oprindelsesstatus er opnået, og den implementerende kontraherende part, der er bestemmelsesstedet, og b) varerne har opnået oprindelsesstatus ved anvendelse af oprindelsesregler svarende til dem, der er anført i dette reglement. 2. Der offentliggøres meddelelser om, at de nødvendige betingelser for anvendelsen af kumulation er opfyldt, i Den Europæiske Unions Tidende (C-udgaven) og i en officiel publikation i Libanon efter landets egne procedurer. Den i artikel 7 omhandlede kumulation gælder fra den dato, der er anført i disse meddelelser.

Libanon meddeler Europa-Kommissionen de nærmere detaljer om aftaler med andre implementerende kontraherende parter, herunder dette reglement. Disse oplysninger skal omfatte ikrafttrædelsesdatoen. 3. Beviset for oprindelse bør indeholde følgende angivelse på engelsk: "CUMULATION APPLIED WITH (navn på de(n) relevante implementerende kontraherende part(er) på engelsk)", hvis produkterne har opnået oprindelsesstatus ved anvendelse af kumulation af oprindelse i overensstemmelse med artikel 7. Hvis der benyttes et EUR.1-certifikat som bevis for oprindelse, anføres denne angivelse i rubrik 7. 4. En part kan for så vidt angår produkter, der eksporteres dertil, og som har opnået oprindelsesstatus i den eksporterende part ved anvendelse af kumulation af oprindelse i overensstemmelse med artikel 7, beslutte at give fritagelse for kravet i stk. 3 om at anføre angivelsen i oprindelsesbeviset. Den importerende part underretter den eksporterende part. Denne fritagelse kan ikke anvendes før [2024]. Artikel 9 Kvalificerende enhed 1. Med henblik på bestemmelserne i dette reglement er den kvalificerende enhed det produkt, der anses for at være basisenheden ved tarifering i det harmoniserede systems nomenklatur. Heraf følger at: a) når et produkt, der består af en gruppe eller samling af genstande, i henhold til det harmoniserede system tariferes under én og samme position, udgør helheden den kvalificerende enhed b) når en sending består af et antal identiske produkter, der tariferes under samme position i det harmoniserede system, tages hvert enkelt produkt i betragtning ved anvendelsen af bestemmelserne i dette reglement. 2. Når emballagen i henhold til punkt 5 i de almindelige bestemmelser i det harmoniserede system er indbefattet i produktet ved tariferingen, skal dette også være tilfældet ved bestemmelsen af oprindelsen. 3. Tilbehør, reservedele og værktøj, der leveres som standardudstyr til materiel, maskiner, apparater eller køretøjer, og hvis pris er indbefattet i produktets pris ab fabrik, betragtes som værende en del af dette materiel eller disse maskiner, apparater eller køretøjer. Article10 Sæt Sæt som defineret i punkt 3 i de almindelige bestemmelser i det harmoniserede system betragtes som produkter med oprindelsesstatus, når alle dele har oprindelsesstatus. Når et sæt består af produkter med og uden oprindelsesstatus, anses sættet som helhed dog for at have oprindelsesstatus, hvis værdien af de produkter, der ikke har oprindelsesstatus, ikke overstiger 15 % af sættets pris ab fabrik. Artikel 11 Neutrale elementer Ved bestemmelse af, om et produkt har oprindelsesstatus, er det ikke nødvendigt at undersøge, om følgende, som må anvendes ved dets fremstilling, har oprindelsesstatus:

a) energi og brændsel b) anlæg og udstyr c) maskiner og værktøj d) andre varer, som ikke indgår og ikke er bestemt til at indgå i det pågældende produkts endelige sammensætning. Artikel 12 Regnskabsmæssig adskillelse 1. Hvis der ved bearbejdningen eller forarbejdningen af et produkt anvendes fungible materialer med og uden oprindelsesstatus, kan de økonomiske operatører forvalte materialerne efter metoden med regnskabsmæssig adskillelse, uden at materialerne opbevares i særskilte lagre. 2. De økonomiske operatører kan forvalte fungible produkter med og uden oprindelsesstatus, der henhører under pos. 1701, efter metoden med regnskabsmæssig adskillelse, uden at produkterne opbevares i særskilte lagre. 3. Parterne kan kræve, at anvendelsen af regnskabsmæssig adskillelse skal være betinget af en forudgående tilladelse fra toldmyndighederne. Toldmyndighederne kan give en sådan tilladelse på de betingelser, de finder hensigtsmæssige, og overvåger brugen af tilladelsen. Toldmyndighederne kan tilbagekalde tilladelsen, såfremt indehaveren af tilladelsen på nogen som helst måde benytter tilladelsen på ukorrekt vis eller ikke opfylder de øvrige betingelser, der er fastsat i dette reglement. Ved anvendelsen af regnskabsmæssig adskillelse skal det sikres, at mængden af produkter, der kan betragtes som "produkter med oprindelse i den eksporterende part", på intet tidspunkt er større, end det ville være tilfældet, hvis der var opretholdt en fysisk adskillelse af lagrene. Metoden skal anvendes og anvendelsen heraf registreres i overensstemmelse med de almindeligt anerkendte regnskabsprincipper, der gælder i den eksporterende part. 4. Indehaveren af tilladelsen til at benytte den i stk. 1 og 2 omhandlede metode udfærdiger eller ansøger om oprindelsesbeviser for den mængde produkter, der kan betragtes som havende oprindelse i den eksporterende part. Efter anmodning fra toldmyndighederne skal indehaveren af tilladelsen til at anvende metoden fremlægge en redegørelse for, hvordan mængderne er forvaltet. AFSNIT III TERRITORIALKRAV Artikel 13 Territorialitetsprincip 1. Betingelserne i afsnit II skal til enhver tid være opfyldt i den berørte part. 2. Hvis produkter med oprindelsesstatus, der er eksporteret fra en part til et andet land, returneres, anses de som produkter uden oprindelsesstatus, medmindre det over for toldmyndighederne kan godtgøres: a) at de returnerede varer er de samme varer som dem, der blev eksporteret, og b) at de ikke har undergået nogen behandling, ud over hvad der var nødvendigt for deres bevarelse, mens de befandt sig i det pågældende land eller blev eksporteret.

3. Opnåelse af oprindelsesstatus under de vilkår, der er anført i afsnit II, berøres ikke af en bearbejdning eller forarbejdning, der er foretaget uden for den eksporterende part på materialer, der er eksporteret fra denne part og efterfølgende reimporteret dertil, forudsat at: a) de pågældende materialer er fuldt ud fremstillet i den eksporterende part eller har undergået yderligere forarbejdning eller bearbejdning end den, der er omhandlet i artikel 6, før eksporten, og b) det over for toldmyndighederne kan godtgøres: i) at de reimporterede produkter er resultatet af en bearbejdning eller forarbejdning af de eksporterede materialer, og ii) at den samlede værditilvækst, der er opnået uden for den eksporterende part ved anvendelse af bestemmelserne i denne artikel, ikke overstiger 10 % af prisen ab fabrik for det færdige produkt, der søges om oprindelsesstatus for. 4. Ved anvendelsen af stk. 3 finder de betingelser, der er anført i afsnit II vedrørende opnåelse af oprindelsesstatus, ikke anvendelse på bearbejdning eller forarbejdning foretaget uden for den eksporterende part. Anvendes der imidlertid i listen i bilag II en regel om fastsættelse af en maksimal værdi for alle anvendte materialer uden oprindelsesstatus til bestemmelse af det pågældende færdige produkts oprindelsesstatus, må den samlede værdi af de materialer uden oprindelsesstatus, der anvendes i den eksporterende part, sammenlagt med den samlede værditilvækst, der er opnået uden for denne part under anvendelse af nærværende artikel, ikke overstige den anførte procentdel. 5. Med henblik på anvendelsen af bestemmelserne i stk. 3 og 4 forstås ved "samlet værditilvækst" samtlige de omkostninger, der er påløbet uden for den eksporterende part, herunder værdien af de materialer, der er tilføjet dér. 6. Bestemmelserne i stk. 3 og 4 finder ikke anvendelse på produkter, som ikke opfylder betingelserne i listen i bilag II, eller som kun kan anses for at være tilstrækkeligt bearbejdede eller forarbejdede under anvendelse af den generelle tolerance i artikel 4. 7. Enhver forarbejdning eller bearbejdning, der omfattes af bestemmelserne i denne artikel og foretages uden for den eksporterende part, finder sted under ordningen for passiv forædling eller en lignende ordning. Artikel 14 Uændret tilstand 1. Den præferencebehandling, der er fastsat i den relevante aftale, gælder kun for produkter, der opfylder betingelserne i dette reglement, og som angives til import i en part, forudsat at disse produkter er de samme, som dem der eksporteres fra den eksporterende part. De må ikke være blevet ændret, omdannet på nogen måde eller have undergået anden behandling end behandling, der har til formål at bevare produkterne i god stand eller at påføre eller anbringe mærker, etiketter, segl eller anden dokumentation til at sikre overensstemmelse med specifikke nationale krav i den importerende part, og som foretages som led i toldtilsynet i transit- eller opdelingslandet/-landene, før de angives til frit forbrug. 2. Oplagring af produkter eller sendinger kan finde sted, hvis produkterne forbliver under toldtilsyn i transitlandet/-landene uden for EU. 3. Deling af sendinger kan finde sted, hvis de forbliver under toldtilsyn i opdelingslandet/-landene uden for EU, jf. dog bestemmelserne i afsnit V. 4. I tilfælde af tvivl kan den importerende part til enhver tid anmode importøren eller dennes repræsentant om at indgive alle relevante dokumenter til at bevise overensstemmelse med bestemmelserne i denne artikel, hvilket kan ske med enhver form for dokumentation, navnlig: i) kontraktmæssige transportdokumenter, f.eks. konnossementer ii) faktuelle eller konkrete beviser baseret på mærkning eller nummerering af kolli iii) et certifikat til bekræftelse af, at produkterne ikke har undergået nogen form for behandling, som er udstedt af toldmyndighederne i transit-/opdelingslandet eller -landene eller andre dokumenter, som godtgør, at varerne er forblevet under toldtilsyn i transit- eller opdelingslandet/-landene iv) enhver form for bevis med tilknytning til selve varerne. Artikel 15

Udstillinger 1. Produkter med oprindelsesstatus, der afsendes til en udstilling i et andet land end dem, med hvilke der gælder kumulation efter artikel 7 og 8, og som efter udstillingen sælges til import i en part, er ved importen omfattet af denne aftales bestemmelser, forudsat at det over for toldmyndighederne kan godtgøres: a) at en eksportør har sendt disse produkter fra en part til udstillingslandet og har ladet dem udstille dér, b) at denne eksportør har solgt produkterne eller på anden måde overdraget dem til en person i en anden part, c) at produkterne under udstillingen eller umiddelbart derefter er afsendt i den stand, i hvilken de blev afsendt til udstillingen, og d) at produkterne fra det tidspunkt, hvor de blev afsendt til udstillingen, ikke har været benyttet til andre formål end til fremvisning på udstillingen. 2. Der skal udstedes eller udfærdiges et oprindelsesbevis i henhold til bestemmelserne i afsnit V, og dette bevis skal fremlægges for den importerende parts toldmyndigheder på de sædvanlige betingelser. Udstillingens navn og adresse skal anføres derpå. Om fornødent kan der kræves supplerende dokumentation for de omstændigheder, under hvilke de har været udstillet. 3. Stk. 1 gælder for alle udstillinger, messer eller tilsvarende offentlige arrangementer af kommerciel, industriel, landbrugsmæssig eller håndværksmæssig karakter, som ikke er tilrettelagt med privat formål i forretninger eller handelslokaler med henblik på salg af udenlandske produkter, og under hvilke produkterne er under konstant toldkontrol. AFSNIT IV GODTGØRELSE ELLER FRITAGELSE Artikel 16 Godtgørelse af eller fritagelse for told Forbud mod godtgørelse af eller fritagelse for told for produkter henhørende under kapitel 50 til 63 1. For materialer uden oprindelsesstatus, der anvendes til fremstilling af produkter henhørende under kapitel 50 til 63 i det harmoniserede system med oprindelse i en part, og for hvilke der udstedes eller udfærdiges et oprindelsesbevis i overensstemmelse med afsnit V, må der ikke indrømmes godtgørelse af eller fritagelse for told af nogen art i den eksporterende part. 2. Det i stk. 1 omhandlede forbud gælder for alle ordninger med delvis eller fuldstændig godtgørelse eller tilbagebetaling af eller fritagelse for told eller afgifter med tilsvarende virkning, som finder anvendelse i den eksporterende part på materialer, der anvendes ved fremstilling, når sådan godtgørelse, tilbagebetaling eller fritagelse udtrykkeligt eller i praksis finder anvendelse, når produkter, som er fremstillet af de nævnte materialer, eksporteres, men ikke når de forbliver dér til indenlandsk forbrug. 3. Eksportører af produkter, der er omfattet af et oprindelsesbevis, skal til enhver tid på toldmyndighedernes begæring kunne fremlægge al relevant dokumentation for, at der ikke er opnået godtgørelse for materialer uden oprindelsesstatus, som er anvendt til fremstilling af det pågældende produkt, og at al told og alle afgifter med tilsvarende virkning, der pålægges sådanne materialer, faktisk er betalt. Undtagelser fra forbuddet mod godtgørelse af eller fritagelse for told for produkter henhørende under kapitel 50 til 63 Godtgørelse med fuld kumulation 4. Det i stk. 1 omhandlede forbud gælder ikke for samhandel mellem parterne med produkter, der har opnået oprindelsesstatus ved anvendelse af kumulation af oprindelse efter artikel 7, stk. 4 eller 5. Godtgørelse uden diagonal kumulation

5. Det i stk. 1 omhandlede forbud gælder ikke for bilateral samhandel mellem parterne uden anvendelse af kumulation af materialer med oprindelse i en anden implementerende kontraherende part. AFSNIT V OPRINDELSESBEVIS Artikel 17 Generelle betingelser 1. Produkter med oprindelse i en af parterne er ved import til den anden part omfattet af bestemmelserne i denne aftale, når et af følgende oprindelsesbeviser forelægges: a) et varecertifikat EUR.1, hvortil der findes en model i bilag IV b) i de i artikel 18, stk. 1, fastsatte tilfælde en erklæring (i det følgende benævnt "oprindelseserklæring"), som afgives af eksportøren på en faktura, en følgeseddel eller ethvert andet handelsdokument, og som beskriver de pågældende produkter tilstrækkelig detaljeret til, at de kan identificeres; teksten til oprindelseserklæringen findes i bilag III. 2. Uanset stk. 1 er produkter med oprindelsesstatus i den i dette reglement fastlagte betydning i de i artikel 27 omhandlede tilfælde omfattet af bestemmelserne i denne aftale, uden at der skal forelægges nogen af de oprindelsesbeviser, der er omhandlet i stk. 1 i denne artikel. 3. Uanset stk. 1 kan parterne beslutte, at de i stk. 1, litra a) og b), nævnte oprindelsesbeviser i forbindelse med præferencehandelen mellem dem erstattes af udtalelser om oprindelse, der udfærdiges af eksportører, som er registreret i en elektronisk database i overensstemmelse med parternes interne lovgivning. 4. Med henblik på stk. 1 kan parterne beslutte at indføre en ordning, der giver mulighed for elektronisk udstedelse og/eller elektronisk indgivelse af de i stk. 1, litra a) og b), nævnte oprindelsesbeviser. Artikel 18 Betingelser for udfærdigelse af en oprindelseserklæring 1. En oprindelseserklæring som omhandlet i artikel 17, stk. 1, litra b), kan udfærdiges: a) af en godkendt eksportør som omhandlet i artikel 19 eller b) af enhver eksportør angående enhver sending, der består af en eller flere kolli indeholdende produkter med oprindelsesstatus, hvis samlede værdi ikke overstiger 6 000 EUR. 2. Der kan udfærdiges en oprindelseserklæring, hvis produkterne kan betragtes som havende oprindelse i en implementerende kontraherende part og opfylder de øvrige betingelser i dette reglement. 3. En eksportør, der udfærdiger en oprindelseserklæring, skal til enhver tid på begæring af toldmyndighederne i den eksporterende part kunne fremlægge alle relevante dokumenter, som beviser, at de pågældende produkter har oprindelsesstatus, og at de øvrige betingelser i dette reglement er opfyldt. 4. Eksportøren udfærdiger en oprindelseserklæring ved maskinskrivning, stempling eller trykning af erklæringen, hvis tekst fremgår af bilag III, på fakturaen, følgesedlen eller et andet handelsdokument ved anvendelse af en af de sproglige udgaver, der er vist i nævnte bilag, i overensstemmelse med eksportlandets lovgivning. Hvis erklæringen er håndskrevet, skal den være skrevet med blæk og med blokbogstaver. 5. Oprindelseserklæringer skal være forsynet med eksportørens personlige håndskrevne underskrift. En godkendt eksportør som omhandlet i artikel 19 kan dog undlade at underskrive sådanne erklæringer, forudsat at han skriftligt over for toldmyndighederne i den eksporterende part tilkendegiver, at han påtager sig det fulde ansvar for alle oprindelseserklæringer, der angiver ham, som om de faktisk var forsynet med hans håndskrevne underskrift.

6. Eksportøren kan udfærdige en oprindelseserklæring ved eksporten af de produkter, som den vedrører, eller efter eksporten (herefter "efterfølgende oprindelseserklæring"), forudsat at erklæringen forelægges i importlandet senest to år efter importen af de produkter, som den vedrører. Hvis en sending opdeles, jf. artikel 14, stk. 3, udfærdiges den efterfølgende oprindelseserklæring af den godkendte eksportør i den eksporterende part, som produkterne kommer fra, forudsat at den samme toårige frist overholdes. Artikel 19 Godkendt eksportør 1. Den eksporterende parts toldmyndigheder kan på basis af nationale krav give alle eksportører, der er etableret i denne part (i det følgende benævnt "godkendt eksportør"), tilladelse til at udfærdige oprindelseserklæringer uanset værdien af de berørte produkter. 2. En eksportør, der ansøger om en sådan tilladelse, skal til toldmyndighedernes tilfredshed give alle de nødvendige garantier, således at det kan efterprøves, at produkterne har oprindelsesstatus, og at de øvrige betingelser i dette reglement er opfyldt. 3. Toldmyndighederne giver den godkendte eksportør et toldtilladelsesnummer, som skal angives på oprindelseserklæringen. 4. Toldmyndighederne kontrollerer, at tilladelsen bruges korrekt. De kan tilbagekalde tilladelsen, hvis den godkendte eksportør gør ukorrekt brug af den, og de skal tilbagekalde den, hvis den godkendte eksportør ikke længere giver de i stk. 2 nævnte garantier. Artikel 20 Fremgangsmåde for udstedelse af et varecertifikat EUR.1 1. Den eksporterende parts toldmyndigheder udsteder et varecertifikat EUR.1 efter skriftlig anmodning fra eksportøren eller, på eksportørens ansvar, fra dennes befuldmægtigede repræsentant. 2. Med henblik herpå udfylder eksportøren eller dennes befuldmægtigede repræsentant både varecertifikatet EUR.1 og ansøgningsformularen, der begge er at finde i bilag IV. Disse formularer skal udfyldes på et af de sprog, som denne aftale er affattet på, og i overensstemmelse med bestemmelserne i eksportlandets nationale lovgivning. Hvis formularerne udfyldes i hånden, skal det være med blæk og med blokbogstaver. Varebeskrivelsen skal anføres i den relevante rubrik uden mellemrum mellem linjerne. Hvis rubrikken ikke udfyldes fuldstændigt, skal der trækkes en vandret streg under produktbeskrivelsens sidste linje, og den ikke udfyldte del skal overstreges. 3. Følgende bør anføres på engelsk i rubrik 7 i EUR.1-certifikatet: "ORIGIN OBTAINED ACCORDING TO THE TRANSITIONAL RULES OF ORIGIN". 4. Den eksportør, der anmoder om at få udstedt et varecertifikat EUR.1, skal til enhver tid på begæring af toldmyndighederne i den eksporterende part, hvor varecertifikatet EUR.1 er udstedt, kunne fremlægge alle relevante dokumenter, som beviser, at de berørte produkter har oprindelsesstatus, og at de øvrige betingelser i dette reglement er opfyldt. 5. De kompetente myndigheder i den eksporterende part udsteder et oprindelsescertifikat, hvis de berørte produkter kan betragtes som produkter med oprindelsesstatus, og de øvrige betingelser i dette reglement er opfyldt. 6. De toldmyndigheder, der udsteder varecertifikater EUR.1, træffer alle nødvendige foranstaltninger for at efterprøve, at produkterne har oprindelsesstatus, og at de øvrige betingelser i dette reglement er opfyldt. De er i denne sammenhæng berettiget til at kræve alle oplysninger og foretage alle former for kontrol af eksportørens regnskaber eller enhver anden kontrol, som de finder hensigtsmæssig. De påser desuden, at de i stk. 2 omhandlede formularer er udfyldt korrekt. De skal navnlig kontrollere, at den rubrik, der er beregnet til produktbeskrivelsen, er udfyldt på en sådan måde, at det ikke er muligt at foretage svigagtige tilføjelser. 7. Datoen for udstedelsen af varecertifikat EUR.1 anføres i certifikatets rubrik 11. 8. Varecertifikat EUR.1 udstedes af toldmyndighederne og stilles til rådighed for eksportøren, så snart eksporten faktisk har fundet sted eller er sikret. Artikel 21 Efterfølgende udstedelse af et varecertifikat EUR.1

1. Uanset artikel 20, stk. 7, kan et varecertifikat EUR.1 udstedes efter eksporten af de produkter, som det vedrører, såfremt: a) det på grund af fejltagelser, uforsætlige undladelser eller særlige omstændigheder ikke blev udstedt ved eksporten, eller b) det over for toldmyndighederne godtgøres, at der er blevet udstedt et varecertifikat EUR.1, men at det af tekniske årsager ikke er blevet godtaget ved importen, eller c) de berørte produkters endelige bestemmelsessted ikke var kendt på eksporttidspunktet og blev fastlagt under transporten eller opbevaringen og efter en eventuel deling af en sending, jf. artikel 14, stk. 3, eller d) der i henhold til reglerne i konventionen er blevet udstedt et varecertifikat EUR.1 eller EUR-MED for produkter, der også har oprindelsesstatus i henhold til dette reglement. 2. Med henblik på stk. 1 anfører eksportøren i sin anmodning sted og dato for eksporten af de produkter, som varecertifikat EUR.1 vedrører, samt årsagerne til anmodningen. 3. Toldmyndighederne kan udstede et efterfølgende varecertifikat EUR.1 senest to år efter datoen for eksporten og kun efter at have kontrolleret, at oplysningerne i eksportørens anmodning stemmer overens med oplysningerne i tilsvarende dokumenter. 4. Uanset artikel 20, stk. 3, skal varecertifikater EUR.1, der er udstedt efterfølgende, indeholde følgende påtegning på engelsk: "ISSUED RETROSPECTIVELY". 5. Den påtegning, der er nævnt i stk. 4, anføres i rubrik 7 på varecertifikat EUR.1. Artikel 22 Udstedelse af et duplikateksemplar af et varecertifikat EUR.1 1. I tilfælde af tyveri, bortkomst eller ødelæggelse af et varecertifikat EUR.1 kan eksportøren henvende sig til de udstedende toldmyndigheder og anmode om udstedelse af et duplikateksemplar på grundlag af de hos myndighederne beroende eksportdokumenter. 2. Uanset artikel 20, stk. 3, skal et sådant udstedt duplikateksemplar indeholde følgende påtegning på engelsk: "DUPLICATE" 3. Den påtegning, der er nævnt i stk. 2, anføres i rubrik 7 på duplikateksemplaret af varecertifikat EUR.1. 4. Duplikateksemplaret, der påføres samme udstedelsesdato som det originale varecertifikat EUR.1, har virkning fra denne dato. Artikel 23 Oprindelsesbevisets gyldighed 1. Et oprindelsesbevis er gyldigt i 10 måneder fra den dato, hvor det blev udstedt eller udfærdiget i den eksporterende part, og skal inden for samme periode fremlægges for toldmyndighederne i den importerende part.

2. Oprindelsesbeviser, som fremlægges for den eksporterende parts toldmyndigheder efter udløbet af den i stk. 1 nævnte gyldighedsperiode, kan godtages som grundlag for anvendelse af toldpræferencer, når overskridelsen af fristen skyldes ekstraordinære omstændigheder. 3. I andre tilfælde af forsinket fremlæggelse kan den importerende parts toldmyndigheder godtage oprindelsesbeviser, når produkterne er blevet frembudt for toldmyndighederne inden udløbet af den nævnte frist. Artikel 24 Frizoner 1. Parterne træffer alle nødvendige foranstaltninger for at sikre, at produkter, der handles på grundlag af et oprindelsesbevis, og som under transporten indføres i en frizone beliggende på deres territorium, ikke ombyttes med andre varer, og ikke undergår andre behandlinger end dem, der er bestemt til at sikre, at deres tilstand ikke forringes. 2. Hvis produkter med oprindelse i en part importeres til en frizone på grundlag af et oprindelsesbevis og undergår behandling eller forarbejdning, kan der uanset stk. 1 udstedes eller udfærdiges et nyt oprindelsesbevis, hvis denne behandling eller forarbejdning er i overensstemmelse med dette reglement. Artikel 25 Importbetingelser Oprindelsesbeviser fremlægges for toldmyndighederne i den importerende part i overensstemmelse med de procedurer, der gælder i den pågældende part. Artikel 26 Import i form af delforsendelser Når produkter henhørende under afsnit XVI og XVII eller pos. 7308 og 9406 i det harmoniserede system på importørens anmodning og på de af den importerende parts toldmyndigheder fastsatte vilkår importeres i demonteret eller ikke-monteret stand i henhold til punkt 2a i de almindelige bestemmelser vedrørende det harmoniserede system, og denne import finder sted i form af delforsendelser, skal der ved importen af den første delforsendelse fremlægges et samlet bevis for disse produkters oprindelse for toldmyndighederne. Artikel 27 Fritagelse for oprindelsesbevis 1. Produkter, der indgår i småforsendelser fra private afsendere til private modtagere eller medbringes af rejsende i deres personlige bagage, kan indføres som produkter med oprindelsesstatus, uden at det er nødvendigt at fremlægge et bevis for oprindelse, forudsat at der er tale om import uden handelsmæssig karakter, at det erklæres, at produkterne opfylder betingelserne i dette reglement, og at der ikke er nogen tvivl om denne erklærings rigtighed. 2. Import betragtes ikke som import af handelsmæssig karakter, hvis alle følgende betingelser er opfyldt: a) der er tale om lejlighedsvis import b) importen består udelukkende af produkter bestemt til personlig brug for modtagerne eller de rejsende eller deres familie c) det fremgår klart af produkternes beskaffenhed og mængde, at importen ikke sker i kommercielt øjemed. 3. Den samlede værdi af disse produkter må ikke overstige 500 EUR i tilfælde af småforsendelser og 1 200 EUR i tilfælde af produkter, der medbringes af rejsende i deres personlige bagage.

Artikel 28 Uoverensstemmelser og formelle fejl 1. Konstateres der mindre uoverensstemmelser mellem påtegningerne i et oprindelsesbevis og oplysningerne i de dokumenter, der forelægges toldstedet med henblik på opfyldelse af formaliteterne i forbindelse med produkternes import, medfører dette ikke i sig selv, at et oprindelsesbevis er ugyldigt, når det på fyldestgørende måde godtgøres, at dokumentet svarer til de frembudte produkter. 2. Åbenlyse formelle fejl såsom trykfejl på et oprindelsesbevis medfører ikke, at det pågældende dokument skal afvises, hvis fejlene ikke er af en sådan karakter, at de rejser tvivl om rigtigheden af påtegningerne i dokumentet. Artikel 29 Leverandørerklæringer 1. Når der i en part udstedes et varecertifikat EUR.1 eller udfærdiges en oprindelseserklæring vedrørende produkter med oprindelsesstatus, ved hvis fremstilling der i overensstemmelse med artikel 7, stk. 3 eller 4, er anvendt varer, som hidrører fra en anden implementerende kontraherende part, og som har undergået bearbejdning eller forarbejdning dér uden at have opnået præferenceoprindelsesstatus, tages de leverandørerklæringer i betragtning, som er udstedt vedrørende disse varer i henhold til denne artikel. 2. Den i stk. 1 omhandlede leverandørerklæring tjener som bevis for den bearbejdning eller forarbejdning, der er foretaget af de pågældende varer i en implementerende kontraherende part, med henblik på fastlæggelse af, om de produkter, til hvis fremstilling de pågældende varer er anvendt, kan betragtes som produkter med oprindelse i den eksporterende part og opfylder de øvrige betingelser i dette reglement. 3. Med undtagelse af de i stk. 4 nævnte tilfælde skal leverandøren udfærdige en separat leverandørerklæring for hver sending varer i den i bilag [leverandørerklæring] angivne form på et ark papir, der vedlægges fakturaen, følgesedlen eller et andet handelsdokument, som indeholder en beskrivelse af de pågældende varer, der er tilstrækkelig detaljeret til, at de kan identificeres. 4. Hvis en leverandør regelmæssigt forsyner en bestemt kunde med varer, for hvis vedkommende bearbejdningen eller forarbejdningen i en implementerende kontraherende part forventes at ligge på et konstant niveau i en vis periode, kan leverandøren fremlægge en enkelt leverandørerklæring, som dækker efterfølgende sendinger af disse varer (i det følgende benævnt "stående leverandørerklæring"). En stående leverandørerklæring er normalt gyldig i op til to år efter den dato, på hvilken erklæringen udfærdiges. Toldmyndighederne i den implementerende kontraherende part, hvor erklæringen er udfærdiget, fastlægger betingelserne for anvendelse i længere perioder. Den stående leverandørerklæring udfærdiges af leverandøren i det format, der er anført i bilag [stående leverandørerklæring], og skal indeholde en beskrivelse af de berørte varer, der er tilstrækkelig detaljeret til, at de kan identificeres. Den overdrages til den berørte kunde, før første sending af de af den pågældende erklæring omfattede varer leveres, eller sammen med dennes første sending. Hvis den stående leverandørerklæring ikke længere kan anvendes på de leverede varer, underretter leverandøren straks sin kunde herom. 5. Den i stk. 3 og 4 nævnte leverandørerklæring skal være maskinskrevet eller trykt på et af de sprog, som denne aftale er affattet på, i overensstemmelse med bestemmelserne i den nationale lovgivning i den implementerende kontraherende part, hvor erklæringen er udfærdiget, og skal være forsynet med leverandørens personlige håndskrevne underskrift. Erklæringen kan også være håndskrevet; i så fald skal den være skrevet med blæk og med blokbogstaver. 6. En leverandør, som udfærdiger en erklæring, skal til enhver tid på begæring af toldmyndigheden i den implementerende kontraherende part, hvor erklæringen er udfærdiget, kunne fremlægge alle relevante dokumenter, som beviser, at de i erklæringen afgivne oplysninger er korrekte. Artikel 30 Beløb udtrykt i euro 1. Med henblik på anvendelsen af bestemmelserne i artikel 18, stk. 1, litra b), og artikel 27, stk. 3, i tilfælde, hvor produkterne er faktureret i en anden valuta end euro, fastsættes modværdien i parternes nationale valutaer af beløb udtrykt i euro årligt af hvert af de pågældende lande. 2. Sendinger er omfattet af bestemmelserne i artikel 18, stk. 1, litra b), eller artikel 27, stk. 3, med udgangspunkt i den valuta, som fakturaen er udstedt i, og ud fra det beløb, som det pågældende land har fastsat. 3. De beløb, der skal benyttes i en given national valuta, er modværdien i den pågældende nationale valuta af de i euro udtrykte beløb på den første hverdag i oktober. Beløbene meddeles Europa-Kommissionen senest den 15. oktober og anvendes fra den 1. januar det følgende år. Europa-Kommissionen underretter alle de berørte lande om de pågældende beløb. 4. Et land kan op- eller nedrunde det beløb, der fremkommer ved omregning til den nationale valuta af et beløb udtrykt i euro. Det afrundede beløb må ikke afvige mere end 5 % fra det beløb, der fremkommer ved omregningen. Et land kan bibeholde modværdien i national valuta af et beløb udtrykt i euro uændret, hvis omregningen af dette beløb ved den årlige tilpasning i henhold til stk. 3 fører til en stigning af den i national valuta udtrykte modværdi på mindre end 15 %, inden ovennævnte afrunding foretages. Modværdien i national valuta kan bibeholdes uændret, hvis omregningen fører til en lavere modværdi. 5. De i euro udtrykte beløb undersøges af Associeringsudvalget på anmodning af en part. Som led i denne undersøgelse overvejer Associeringsudvalget, om det er ønskeligt at bevare de pågældende beløbsgrænsers virkninger i faste priser. Med henblik herpå kan det træffe beslutning om at ændre de i euro udtrykte beløb. Afsnit VI

PRINCIPPER FOR SAMARBEJDE OG DOKUMENTATION Artikel 31 Dokumentation, opbevaring af oprindelsesbeviser og ledsagedokumenter 1. En eksportør, der har udfærdiget en oprindelseserklæring eller har anmodet om et varecertifikat EUR.1, opbevarer en genpart eller en elektronisk version af disse oprindelsesbeviser og alle andre dokumenter til støtte for produkternes oprindelsesstatus i mindst tre år fra datoen for udstedelsen eller udfærdigelsen af oprindelseserklæringen. 2. En leverandør, der udfærdiger en leverandørerklæring, skal i mindst tre år opbevare genparter af erklæringen og af alle de fakturaer, følgesedler eller andre handelsdokumenter, som erklæringen knytter sig til, samt de dokumenter, der er omhandlet i artikel 29, stk. 6. En leverandør, der udfærdiger en stående leverandørerklæring, skal i mindst tre år opbevare genparter af erklæringen og af alle de fakturaer, følgesedler eller andre handelsdokumenter, der angår varer, som er omfattet af den pågældende erklæring og sendt til den berørte kunde, samt de dokumenter, der er omhandlet i artikel 29, stk. 6. Denne periode begynder på det tidspunkt, hvor den stående leverandørerklærings gyldighedsperiode udløber. 3. Med henblik på stk. 1 omfatter "dokumenter til støtte for produkternes oprindelsesstatus" bl.a.: a) direkte dokumentation for fremstillingsprocessen for produkterne hos eksportøren eller leverandøren, f.eks. hidrørende fra hans eksterne eller interne regnskab b) dokumenter, der beviser de anvendte materialers oprindelsesstatus, og som er udstedt eller udfærdiget i den pågældende implementerende kontraherende part i overensstemmelse med dennes nationale lovgivning c) dokumenter, der beviser, at materialerne er blevet bearbejdet eller forarbejdet i den pågældende part, og som er udstedt eller udfærdiget i denne part i overensstemmelse med dennes nationale lovgivning d) oprindelseserklæringer eller varecertifikater EUR.1, som beviser de anvendte materialers oprindelsesstatus, og som er udstedt eller udfærdiget i parterne i overensstemmelse med dette reglement e) relevant dokumentation for bearbejdning eller forarbejdning foretaget uden for parterne i henhold til artikel 13 og 14, som beviser, at betingelserne i disse artikler er opfyldt. 4. Toldmyndighederne i den eksporterende part, som udsteder et varecertifikat EUR.1, skal i mindst tre år opbevare den i artikel 20, stk. 2, omhandlede anmodningsformular. 5. Toldmyndighederne i den importerende part skal i mindst tre år opbevare de oprindelseserklæringer og varecertifikater EUR.1, der fremlægges for dem. 6. Leverandørerklæringer, der tjener som bevis for den bearbejdning eller forarbejdning, der har fundet sted af de anvendte materialer i den implementerende kontraherende part, og som er udfærdiget i denne implementerende kontraherende part, behandles som et dokument som omhandlet i artikel 18, stk. 3, artikel 20, stk. 3, og artikel 29, stk. 6, der benyttes som bevis for, at produkter, der er omfattet af et varecertifikat EUR.1 eller en oprindelseserklæring, kan betragtes som produkter med oprindelse i den pågældende implementerende kontraherende part og opfylder de øvrige betingelser i dette reglement. Artikel 32 Bilæggelse af tvister Hvis der i forbindelse med de i artikel 34 og 35 fastsatte kontrolprocedurer eller i forbindelse med fortolkningen af dette tillæg opstår tvister, der ikke kan bilægges mellem de toldmyndigheder, der anmoder om kontrol, og de toldmyndigheder, der er ansvarlige for dens gennemførelse, forelægges de for Associeringsudvalget. I alle tilfælde bilægges tvister mellem importøren og toldmyndighederne i den importerende part i henhold til denne parts lovgivning. AFSNIT VII

ADMINISTRATIVT SAMARBEJDE Artikel 33 Underretning og samarbejde 1. Parternes toldmyndigheder forsyner hinanden med aftryk af de stempler, der anvendes på deres toldsteder i forbindelse med udstedelsen af varecertifikater EUR.1, modeller af de tilladelsesnumre, der tildeles godkendte eksportører, samt adresserne på de toldmyndigheder, der er ansvarlige for kontrollen af certifikater og oprindelseserklæringer. 2. For at sikre en korrekt anvendelse af dette reglement yder parterne gennem de kompetente toldmyndigheder hinanden gensidig bistand ved kontrollen af ægtheden af varecertifikater EUR.1, oprindelseserklæringer og leverandørerklæringer samt rigtigheden af de oplysninger, der afgives i disse dokumenter. Artikel 34 Kontrol af oprindelsesbeviser 1. Efterfølgende kontrol af oprindelsesbeviser foretages ved stikprøver, og i øvrigt når toldmyndighederne i den importerende part nærer begrundet tvivl om dokumenternes ægthed, de berørte produkters oprindelsesstatus eller opfyldelsen af de øvrige betingelser i dette reglement. 2. Ved anmodningen om efterfølgende kontrol tilbagesender toldmyndighederne i den importerende part varecertifikatet EUR.1 og fakturaen, hvis en sådan er fremlagt, oprindelseserklæringen eller en kopi af disse dokumenter til toldmyndighederne i den eksporterende part, hvis det er relevant med angivelse af årsagerne til, at der anmodes om kontrol. Samtlige dokumenter og oplysninger, som de er kommet i besiddelse af, og som tyder på, at angivelserne i oprindelsesbeviset er ukorrekte, fremsendes til støtte for anmodningen om kontrol. 3. Kontrollen gennemføres af den eksporterende parts toldmyndigheder. De er i denne sammenhæng berettiget til at kræve alle oplysninger og foretage alle former for kontrol af eksportørens regnskaber eller enhver anden kontrol, som de finder hensigtsmæssig. 4. Hvis den importerende parts toldmyndigheder træffer afgørelse om at suspendere præferencebehandlingen af de berørte produkter, mens de afventer resultatet af kontrollen, skal de tilbyde at frigive produkterne til importøren med forbehold af de forsigtighedsforanstaltninger, de måtte finde nødvendige. 5. De toldmyndigheder, der har anmodet om kontrol, underrettes hurtigst muligt om resultaterne heraf. Det skal klart fremgå af disse resultater, om dokumenterne er ægte, og om de berørte produkter kan betragtes som produkter med oprindelses i en af parterne og opfylder de øvrige betingelser i dette reglement. 6. Hvis der i tilfælde, hvor der er begrundet tvivl, ikke foreligger svar inden ti måneder regnet fra datoen for kontrolanmodningen, eller hvis svaret ikke indeholder tilstrækkelige oplysninger til at fastslå de pågældende dokumenters ægthed eller produkternes virkelige oprindelse, afslår de anmodende toldmyndigheder at indrømme præferencebehandling, medmindre der foreligger ekstraordinære omstændigheder. Artikel 35 Kontrol af leverandørerklæringer 1. Efterfølgende kontrol af leverandørerklæringer eller stående leverandørerklæringer kan foretages ved stikprøver, og i øvrigt når toldmyndigheden i en implementerende kontraherende part, hvor der på baggrund af en sådan erklæring er udstedt et varecertifikat EUR.1 eller udfærdiget en oprindelseserklæring, nærer begrundet tvivl om dokumentets ægthed eller korrektheden af de i dokumentet givne oplysninger. 2. Med henblik på gennemførelse af bestemmelserne i stk. 1 tilbagesender toldmyndighederne i den i stk. 1 omhandlede implementerende kontraherende part leverandørerklæringen eller den stående leverandørerklæring samt fakturaer, følgesedler eller andre handelsdokumenter angående de af denne erklæring omfattede varer til toldmyndighederne i det land, hvor erklæringen er udfærdiget, hvis det er relevant med angivelse af de materielle eller formelle årsager til anmodningen om kontrol. Til støtte for anmodningen om efterfølgende kontrol fremsender de samtlige dokumenter og oplysninger, som de er kommet i besiddelse af, og som tyder på, at angivelserne i leverandørerklæringen eller den stående leverandørerklæring er ukorrekte. 3. Kontrollen gennemføres af toldmyndigheden i den implementerende kontraherende part, hvor leverandørerklæringen eller den stående leverandørerklæring er udfærdiget. De er i denne sammenhæng berettiget til at kræve alle oplysninger og foretage alle former for kontrol af leverandørens regnskaber eller enhver anden kontrol, som de finder hensigtsmæssig. 4. De toldmyndigheder, der har anmodet om kontrol, underrettes hurtigst muligt om resultaterne heraf. Disse resultater skal klart vise, om de i leverandørerklæringen eller den stående leverandørerklæring afgivne oplysninger er korrekte, og sætte toldmyndighederne i stand til at afgøre, om og i hvilken udstrækning denne erklæring kunne danne grundlag for udstedelse af et varecertifikat EUR.1 eller udfærdigelse af en oprindelseserklæring.

Artikel 36 Sanktioner Hver part sørger for, at der kan pålægges strafferetlige, civilretlige eller administrative sanktioner for overtrædelse af dens lovgivning vedrørende dette reglement. AFSNIT VIII ANVENDELSE AF PROTOKOLLEN Artikel 37 Det Europæiske Økonomiske Samarbejdsområde Ved anvendelse af artikel 7 i forbindelse med EFTA-staterne betragtes varer med oprindelse i Det Europæiske Økonomiske Samarbejdsområde (EØS) som defineret i protokol 4 til aftalen om Det Europæiske Økonomiske Samarbejdsområde som havende oprindelse i Den Europæiske Union, Island, Liechtenstein eller Norge ("EØS-parterne"), når disse eksporteres fra henholdsvis Den Europiske Union, Island, Liechtenstein eller Norge til Libanon, forudsat at der findes gældende frihandelsaftaler, som anvender nærværende reglement, mellem Libanon og EØS-parterne. Artikel 38 Liechtenstein Ved anvendelse af artikel 7 i forbindelse med EFTA-staterne betragtes et produkt med oprindelse i Liechtenstein som følge af toldunionen mellem Schweiz og Liechtenstein, som havende oprindelse i Schweiz, jf. dog artikel 2. Artikel 39 Republikken San Marino Med forbehold af artikel 2 betragtes et produkt med oprindelse i Republikken San Marino som følge af toldunionen mellem EU og Republikken San Marino som havende oprindelse i EU. Artikel 40 Fyrstendømmet Andorra Med forbehold af artikel 2 betragtes et produkt henhørende under kapitel 25 til 97 i det harmoniserede system med oprindelse i Fyrstendømmet Andorra som følge af toldunionen mellem EU og Fyrstendømmet Andorra som havende oprindelse i EU. Artikel 41 Ceuta og Melilla

1. Med henblik på gennemførelsen af dette reglement omfatter begrebet "Den Europæiske Union" ikke Ceuta og Melilla. 2. Når produkter med oprindelse i Libanon importeres til Ceuta og Melilla, skal der gives dem den samme toldbehandling, som der gives produkter med oprindelse i Den Europæiske Unions toldområde i henhold til protokol nr. 2 til akten vedrørende Spaniens og Portugals tiltrædelse af De Europæiske Fællesskaber. Libanon skal ved import af produkter, der er omfattet af den relevante aftale, og som har oprindelse i Ceuta og Melilla, give dem den samme toldbehandling, som der gives produkter, der importeres fra og har oprindelse i Den Europæiske Union. 3. Med henblik på anvendelsen af stk. 2 vedrørende produkter med oprindelse i Ceuta og Melilla finder dette reglement tilsvarende anvendelse, jf. dog de særlige betingelser i bilag V. Bilag I Indledende bemærkninger til listen i bilag II Bemærkning 1 — Generel indledning Listen opstiller de betingelser, alle produkter skal opfylde for at kunne betragtes som tilstrækkeligt bearbejdede eller forarbejdede i henhold til artikel 4 i tillæg I. Der er fire forskellige typer regler, som varierer afhængigt af produktet: a) ved bearbejdningen eller forarbejdningen må et maksimalt indhold af materialer uden oprindelsesstatus ikke overskrides b) ved bearbejdningen eller forarbejdningen skal de fremstillede produkters 4-cifrede position eller 6-cifrede underposition i det harmoniserede system blive forskellig fra de anvendte materialers 4-cifrede position eller 6-cifrede underposition i det harmoniserede system c) der skal foretages en specifik bearbejdning eller forarbejdning d) bearbejdningen eller forarbejdningen skal foretages af fuldt ud fremstillede materialer. Bemærkning 2 — Listens struktur 2.1. De første to kolonner i listen indeholder en beskrivelse af det fremstillede produkt. I første kolonne angives position eller kapitel i det harmoniserede system, og i anden kolonne angives varebeskrivelsen for den bestemte position eller det bestemte kapitel i dette system. For hver angivelse i de to første kolonner er der specificeret en regel i kolonne 3. Når der i nogle tilfælde står "ex" foran angivelsen i første kolonne, betyder det, at reglerne i kolonne 3 kun finder anvendelse på den del af den pågældende position, som er beskrevet i kolonne 2. 2.2. Hvis flere positioner er grupperet i kolonne 1, eller der er angivet et kapitel, og kolonne 2 derfor indeholder en generaliseret varebeskrivelse, finder den tilknyttede regel i kolonne 3 anvendelse på alle produkter, der i henhold til det harmoniserede system tariferes under positioner i kapitlet eller under en af de positioner, der er grupperet i kolonne 1. 2.3. Når der er forskellige regler i listen for forskellige produkter inden for en position, indeholder hver "indrykning" beskrivelsen af den del af positionen, der er omfattet af den tilknyttede regel i kolonne 3. 2.4. Hvis der i kolonne 3 er fastlagt to alternative regler, som er adskilt af ordet "eller", kan eksportøren vælge, hvilken regel der skal anvendes. Bemærkning 3 — Eksempler på, hvordan reglerne skal anvendes 3.1. Artikel 4 i bilag I til tillæg I angående produkter, der har opnået oprindelsesstatus, og som anvendes til fremstilling af andre produkter, finder anvendelse, uanset om denne status er opnået på den fabrik, hvor disse produkter anvendes, eller på en anden fabrik i en part. 3.2. Ifølge artikel 6 skal den bearbejdning eller forarbejdning, som foretages, være mere vidtgående end de behandlinger, der er angivet i nævnte artikel. Hvis dette ikke er tilfældet, kan varerne ikke opnå toldpræferencebehandling, selv om betingelserne i nedenstående liste er opfyldt. Med forbehold af den bestemmelse, der henvises til i første afsnit, udgør reglerne i listen den mindstebearbejdning eller -forarbejdning, der kræves, og yderligere bearbejdning eller forarbejdning giver således også oprindelsesstatus; derimod kan en mindre grad af bearbejdning eller forarbejdning ikke give oprindelsesstatus.

Når et materiale uden oprindelsesstatus ifølge en regel må anvendes på et vist fremstillingstrin, er det tilladt at anvende sådant materiale på et tidligere stadium i fremstillingen, men ikke på et senere stadium. Når et materiale uden oprindelsesstatus ifølge en regel ikke må anvendes på et vist fremstillingstrin, er det tilladt at anvende materialer på et tidligere stadium i fremstillingen, men ikke på et senere stadium. Eksempel: når det ifølge listereglen for kapitel 19 kræves, at "materialer uden oprindelsesstatus henhørende under pos. 1101 til 1108 ikke må overstige 20 vægtprocent", er anvendelsen (dvs. import) af korn henhørende under kapitel 10 (materialer på et tidligere stadium i fremstillingen) ikke begrænset. 3.3. Såfremt en regel angiver "fremstilling på basis af alle materialer", kan der, med forbehold af bemærkning 3.2, anvendes materialer henhørende under en hvilken som helst position (også materialer med samme varebeskrivelse og henhørende under samme position som produktet), jf. dog eventuelle specifikke begrænsninger, som også kan være indeholdt i reglen. Ved "fremstilling på basis af alle materialer, herunder andre materialer henhørende under position ..." eller "fremstilling på basis af alle materialer, herunder andre materiale henhørende under samme position som produktet" forstås imidlertid, at materialer, der henhører under en hvilken som helst position, kan anvendes, bortset fra materialer med samme beskrivelse som produktet som anført i kolonne 2 i listen. 3.4. Når det i en regel i listen specificeres, at et produkt må fremstilles af mere end ét materiale, betyder det, at et eller flere af materialerne kan anvendes. Reglen kræver ikke, at alle materialerne skal anvendes. 3.5. Når det i en regel i listen specificeres, at et produkt skal være fremstillet af et bestemt materiale, forhindrer betingelsen ikke, at der anvendes andre materialer, som på grund af deres art ikke kan opfylde denne betingelse. 3.6. Når der i en regel i listen angives to procentsatser for maksimalværdien af materialer uden oprindelsesstatus, der kan anvendes, må disse procentsatser ikke lægges sammen. Maksimalværdien af alle de anvendte materialer uden oprindelsesstatus må således aldrig overskride den højeste af de angivne procentsatser. Endvidere må de enkelte procentsatser for de specifikke materialer, de gælder for, ikke overskrides. Bemærkning 4 — Generelle bestemmelser vedrørende visse landbrugsvarer 4.1. Landbrugsvarer henhørende under kapitel 6, 7, 8, 9, 10, 12 og pos. 2401, som er dyrket eller høstet i en parts territorie, behandles som varer med oprindelse i denne parts territorie, også selv om de dyrkes af importerede frø, løg, rodstokke, opskæringer, stiklinger, podekviste eller andre levende dele af planter. 4.2. I de tilfælde, hvor indholdet af sukker uden oprindelsesstatus i et givet produkt er underlagt begrænsninger, tages vægten af sukker henhørende under pos. 1701 (sakkarose) og 1702 (f.eks. fruktose, glukose, laktose, maltose, isoglukose eller invertsukker), som anvendes ved fremstillingen af det færdige produkt og ved fremstillingen af de produkter uden oprindelsesstatus, der indarbejdes i det færdige produkt, i betragtning ved beregningen af sådanne begrænsninger. Bemærkning 5 — Terminologi, der anvendes i forbindelse med visse tekstilprodukter 5.1. "Naturfibre" anvendes i listen for alle andre fibre end regenererede og syntetiske fibre. Begrebet er begrænset til stadiet, inden spinding foretages, herunder også affald, og omfatter, medmindre andet er angivet, også fibre, der er kartede, kæmmede eller på anden måde beredt, men ikke spundet. 5.2. "Naturfibre" omfatter også hestehår henhørende under pos. 0511, natursilke henhørende under pos. 5002 og 5003 samt uld og fine eller grove dyrehår henhørende under pos. 5101 til 5105, bomuld henhørende under pos. 5201 til 5203 og andre vegetabilske fibre henhørende under pos. 5301 til 5305. 5.3. "Spindeopløsninger", "kemikalier" og "materialer til papirfremstilling" anvendes i listen til beskrivelse af materialer, der ikke tariferes i kapitel 50 til 63, og som kan anvendes til fremstilling af regenererede eller syntetiske fibre eller papirfibre eller -garn. 5.4. "Korte kemofibre" anvendes i listen for syntetiske eller regenererede bånd (tow), korte fibre eller affald henhørende under pos. 5501 til 5507. 5.5. Trykning (når det kombineres med vævning, strikning/hækling, tuftning eller velourisering) er defineret som en teknik, hvor en objektiv vurderet funktion, såsom farve, design eller teknisk ydeevne, overføres permanent til et tekstilsubstrat ved anvendelse af rastererings- eller valsningsteknikker, digitale teknikker eller overtrykningsteknikker. 5.6. Trykning (som selvstændig proces) er defineret som en teknik, hvor en objektivt vurderet funktion, såsom farve, design eller teknisk ydeevne, overføres permanent til et tekstilsubstrat ved anvendelse af rastererings- eller valsningsteknikker, digitale teknikker eller overtrykningsteknikker kombineret med mindst to indledende/afsluttende processer (såsom affedtning, blegning, mercerisering, varmefiksering, opruning, kalandering, krympefri behandling, krølfri behandling, dekatering, imprægnering, reparering og nopning), forudsat at værdien af alle de anvendte materialer ikke overskrider 50 % af produktets pris ab fabrik. Bemærkning 6 — Tolerancer for produkter, der er fremstillet af en blanding af tekstilmaterialer 6.1. Når der for et bestemt produkt i listen er henvist til denne bemærkning, finder betingelserne i kolonne 3 ikke anvendelse på basistekstilmaterialer, der er anvendt til fremstilling af det pågældende produkt, og som sammenlagt udgør 15 % eller derunder af den samlede vægt af alle anvendte basistekstilmaterialer. (jf. også bemærkning 6.3 og 6.4).

6.2. Den i bemærkning 6.1 nævnte tolerance må imidlertid kun anvendes på blandede produkter, der er fremstillet af to eller flere basistekstilmaterialer. Følgende materialer er basistekstilmaterialer: –natursilke –uld –grove dyrehår –fine dyrehår –hestehår –bomuld –materialer til papirfremstilling og papir –hør –hamp –jute og andre bastfibre –sisal og andre agavefibre –kokos, abaca, ramie og andre vegetabilske tekstilfibre –syntetiske endeløse kemofibre af polypropylen –syntetiske endeløse kemofibre af polyester –syntetiske endeløse kemofibre af polyamid –syntetiske endeløse kemofibre af polyacrylo